ભારતની પ્રતિષ્ઠિત અવકાશ સંશોધન સંસ્થા ઇન્ડિયન સ્પેસ રિસર્ચ ઓર્ગેનાઇઝેશન (ઇસરો) તેના અવકાશ સંશોધન કાર્યક્રમો માટે ઉત્તર ધ્રુવ ખાતે પોતાનું સર્વપ્રથમ બેઝ સ્ટેશન ઊભંુ કરવા જઈ રહ્યું છે. ઉત્તર ધ્રુવમાં ચારેકોર બરફાચ્છાદિત સ્થળે એકાંત જગ્યાએ સંશોધન કાર્યક્રમો માટેની ઇસરોની આ મહત્ત્વાકાંક્ષી યોજનામાં થોડો સમય જરૃર લાગી શકે તેમ છે. કેમ કે, અહીં બેઝ સ્ટેશન ઊભંુ કરવા માટે કેટલાક મોટા પડકારોનો સામનો કરવો પડે તેમ છે. મહત્ત્વની જાણકારીઓ ઉપલબ્ધ કરાવતા પૃથ્વીના નિરીક્ષણ ઉપગ્રહોનો ઇસરોના મહત્ત્વાકાંક્ષી અને સ્વદેશી ઇન્ડિયન રિમોટ સેન્સિંગ (આઇઆરએસ) સેટેલાઈટ કાર્યક્રમોમાં સમાવેશ થાય છે. આ કાર્યક્રમો પર દેખરેખ રાખવા માટેની નોડલ એજન્સી તરીકે હૈદરાબાદનું નેશનલ રિમોટ સેન્સિંગ સેન્ટર (એનઆરએસસી) કાર્યરત છે.